LJUBOMIR MARAKOVIĆ KAO KAZALIŠNI KRITIČAR 


Darko Gašparović 


Ljubomir Maraković (1887-1959) pripadnik je onih naraštaja hrvatske 
humanističke inteligencije katoličkog svjetonazora rođenih između osamdesetih 
godina 19. stoljeća i Prvoga svjetskog rata koji u prvoj polovini 20. stoljeća tvorahu 
bitnu pokretačku jezgru katoličke Hrvatske u književnosti i umjetnosti. 

Potaknuvši osnivanje katoličkog pokreta na društvenom i političkom planu 
po uzoru na slične pokrete u Europi, krčki je biskup Antun Mahnić tijekom prvih 
dvaju desetljeća 20. stoljeća ponajviše nastojao na tome da katoličanstvo izađe 
iz crkava i samostana u javnost i među puk, ali i da se osnaži djelovanje katoličkih 
laičkih intelektualaca. Mjesto mladog Marakovića u tome bijaše sve prije no 
neznatno. Oblikovan intelektualno i duhovno u isusovačkoj travničkoj gimnaziji, 
već je zarana iskreno i potpuno prigrlio kršćanski svjetonazor i katoličanstvo 
kao životnu vodilju ostavši im nepokolebljivo vjeran do smrti. Zato je i logična 
njegova pozicija u mladome hrvatskom katoličkom pokretu pred Prvi svjetski rat 
koju Dubravko Jelčić opisuje ovako: 

Još u studentskim danima u Beču okupljali su se oko njega mladi hrvatski 
katolički pjesnici, smatrajući ga svojim (neoficijelnim, ali zato ništa manje 
priznatim i stvarnim) ideologom i predvodnikom. I on je tu ulogu preuzeo, o 

čemu sasvim jasno svjedoči njegova prva knjiga, zapravo knjižica »književnih 
razmatranja«, što ju je objavio u Sarajevu 1910. pod simboličnim naslovom Nov 
život. Imao je to biti Marakovićev književni manifest, poziv i objava jednoga 
novog književnog pokreta, program za nov život hrvatske književnosti u duhu 
katoličke orijentacije ? 

Je li taj pokret, nadahnut duhovnim, etičkim, moralnim i socijalnim nau- 
kom Katoličke crkve, koji se tih godina stvarao, pa (kako kaže Jelčić), donekle i 
Jormirao, ali se nikada nije snažnije umjetnički razvio i nametnuo kao neporeciva 
književna snaga, doista toliko minoran ili, u radikalnim tvrdnjama, čak umjetnički 
bezvrijedan, ne samo u odnosu spram apsolutnih estetskih kriterija i vrjednota, nego 
i spram djela i opusa umjetnika suprotna svjetonazorna i ideološkog usmjerenja, 
ostaje danas još uvijek prijepornim. Nemoguće je, naime, kao što se to još do prije 
petanaestak godina uglavnom činilo, previdjeti i zanijekati povijesnu činjenicu da 
su godine 1945. svi pisci, umjetnici i intelektualci katoličke (i uopće kršćanske, 
pa, najšire uzeto, religiozne) svijesti i opredjeljenja bili proskribirani i za duga 
desetljeća komunističke vladavine izgnani iz javnog života, a mnogi od njih pretrp- 
jeli okrutne progone i poniženja, neki i smrt. U slučaju Ljubomira Marakovića to 
izgleda, šturo činjenično i kronološki, ovako: 

31. svibnja 1945. suspendiran je kao profesor sa svih državnih učilišta. Sud za 
zaštitu nacionalne časti Društva književnika Hrvatske briše ga, »zbog suradnje s 
okupatorom i narodnim izdajicama«, iz svojih redova i kažnjava zabranom objav- 
ljivanja. 19. svibnja 1947. Okružni narodni sud, preinačujući presudu prvostupanj- 
skog suda, »osuđuje Ljubomira Marakovića po čl. 3. toč 6. Zakona o krivičnim 
djelima protiv naroda i države na kaznu lišavanja slobode na 13 mjeseci i gubitak 
političkih prava u trajanju od dvije godine«. Kaznu je u potpunosti izdržao u Staroj 
Gradiški, od 20. lipnja 1947. do 20. srpnja 1948 3 

Koliko spram ovih tvrdih fakata eufemistički zvuči opaska Dubravka Jelčića o 
Marakoviću koji je bio prisutan u našem književnom životu sve do 1945., i gdje je 
(u Zagrebu, op. D. G.), više-manje prisiljen na književnu šutnju, umro 22. veljače 
1959., više zanemaren nego zaboravljen!“ Uvid u literaturu o Marakoviću? bjelo- 
dano pokazuje da je poslije 1945. pa sve do smrti bio ne samo zanemaren nego 
i potpuno prešućivan, jer se u tome razdoblju o njemu ne nalazi ni jedna jedina 
jedinica, čak niti u preostalim malobrojnim, ionako gurnutim u ilegalu, katoličkim 
listovima i časopisima.“ 

Budući da nam nije namjera natezati se oko formalnih određenja Marakovićeva 
statusa poslije 1945. godine (kad bi se htjelo stvari radikalizirati, moglo bi se 
ustvrditi da bijaše ne samo zanemaren i zaboravljen, već posve izbrisan), može 
se pouzdano kazati tek to da je i do danas kritičko i esejističko djelo Ljubomira 
Marakovića ostalo nedovoljno istraženo, a niti do kraja prosudbeno ocijenjeno i 
vrednovano. Ovo se posebice odnosi na onaj dio njegova kritičkog i esejističkog 
opusa koji je posvećen drami i kazalištu. Zanimljivo je da Dubravko Jelčić u 
svome predgovoru (1971,PSHK) ni jednom riječi ne spominje taj, u odnosu spram 
književne kritike opsegom doduše manji ali zato nimalo zanemariv, Marakovićev 
prinos hrvatskoj kazališnoj kritici i teatrologiji.? 

Iste te, 1971, godine pojavljuje se, međutim, važna knjiga Nikole Batušića 
Hrvatska kazališna kritika (dramska), u kojoj je podosta prostora posvećeno 
Ljubomiru Marakoviću kao kazališnom kritičaru. Stavljajući kao i sve druge 
osobnosti hrvatske kazališne kritike od njena začetka do početka sedamdesetih 
godina prošlog stoljeća, u kontekst epohe, nazočnih ideja, svjetonazora i stilova, 
Batušić će odmah na početku odrediti Marakovićevo mjesto (sukladno svim ostalim 
prosudbama Marakovićeva angažmana). 

U kompleksu svojevrsno opredijeljene — u konkretnom slučaju izrazito 
katolički orijentirane dramsko-kazališne kritike — valja svakako spomenuti 
LJUBOMIRA MARAKOVIĆA. Objavljivao je na stotine svojih kritika u »Luči«, 
»Hrvatskoj straži«, a posebice su vrijedne i zanimljive one u »Hrvatskoj prosvjeti«, 
tom klerikalnom časopisu koji je izlazio od 1914. do 1940. Maraković je u njemu 
bio ne samo glavni književni kritik i usmjerivač estetskih nazora cjelokupnog 
katoličkog književnog pokreta, već je i kao kazališni kritičar vrlo često stajao na 
pozicijama osobnog ideološkog opredjeljenja, boreći se i zauzimajući uvijek za 
svoje, uvijek vrlo jasno i neprikriveno izricane nazore? 

Time su uglavnom postavljeni parametri ocjenske prosudbe Marakovićeva 
književnokritičkog te kazališnokritičkog i teatrološkog opusa. Svakako, u smislu 
cjelovita nacrta Marakovićeve osobnosti, jedno se od drugog ne može dijeliti, jer 
je u sve što je napisao i objavio utkana čvrsta zajednička nit poimanja svijeta i 
čovjeka, viđena, doživljena i trajno pronošena idejom kršćanske Vjere, Ljubavi, 
Nade i Ufanja koji postavljaju temelje Dobru (etika) i Ljepoti (estetika). Uvjetno 
je ipak moguće učiniti razdjelnicu, s obzirom na činjenicu konkretne vremenitosti 
i prostornosti kazališne naspram književne umjetnosti. Jedno od temeljnih pitanja 


339 


kojima se mora pozabaviti promatranje i raščlamba svakoga kazališnokritičkog 
djela jest upravo koliko kritik znade i umije prepoznati i stručno teatrologijski 
opisati i vrednovati eminentno teatarski fenomen, odvojen od dramskoga pisma. 

Dalje će se, dakle, u tome smislu razmotriti kritički i esejistički opus Ljubomira 
Marakovića glede kazališta i teatrologije. Pritom ćemo težište staviti na središnje i 
stvaralački najplodnije i najmoćnije razdoblje između 1920. i 1930. godine, ispisano 
ponajvećma u časopisu Hrvatska prosvjeta kojemu je Maraković bio urednikom 
četvrt stoljeća: od 1920. do 1944. godine. 


II. 


Tijekom prvih petnaest godina svoga pisanja te intelektualnog djelovanja, od 
mature u Nadbiskupskoj velikoj klasičnoj gimnaziji u Travniku 1905. pa do 1920. 
kad završava svoju prvu školsku godinu kao profesor na zagrebačkoj Gornjo- 
gradskoj gimnaziji (poslije prvoj klasičnoj) i postaje urednikom već ugledna 
katoličkog časopisa Hrvatska prosvjeta, Ljubomir je Maraković posvećenikom 
knjige i pisma. Piše književna razmatranja, intenzivno djeluje kao urednik raznih 
katoličkih edicija.'" Preuzimanjem urednikovanja i pisanja u Hrvatskoj prosvjeti 
Započinje intenzivno Marakovićevo bavljenje dramom i kazalištem, koje će, s 
manjim prekidima, trajati sve do 1944. godine. 

Ulazak u svijet drame i kazališta označen je tada prevladavajućim stilom 
i izrazom: ekspresionizmom. Upravo će na njemu, u teorijskome i praktičnom 
smislu, Ljubomir Maraković u trećemu desetljeću prošloga stoljeća okušavati 
svoje promisli i prosudbe.!'! U prvoj opsežnijoj dramsko-kazališnoj studiji 
»Smjerovi drame«!? pisac odmah na početku preuzima ključne aksiome novoga, 
ekspresionističkog postavljanja odnosa između drame i kazališta, pjesničke riječi i 
pozornice. Maraković uviđa da taj novi smjer od romana pomiče težište na dramu, 
a od riječi na krik i gestu, pak zaključuje: ... zato nova umjetnost ne voli duge mo- 
tivacije klasičnih drama, široke teorije realističkih i psiholoških romana; sve se 
je saželo u povik, krik, gest; važniji od sve lirike je manifest, veća od svih romana 
je drama. "I dalje: Nova je drama pisana za pozornicu i mogla bi biti ocijenjena 
samo kao pozorišno djelo, a zato bi se morala izvađati.!* 

Da je Maraković naslutio i na mnogim mjestima umio točno izraziti važnost 
režije koja je u to vrijeme već i u hrvatskome kazalištu polako dospijevala do onog 
uloga u kontekstu predstave što ga je europsko kodificiralo već nekoliko desetljeća 
prije, svjedoči i ova misao: Mnogo toga ima što je sa stanovišta obične pozorišne 
tehnike nemoguće, a za genijalna režisera je samo vrelo novih mogućnosti." 
Premda se u biti slaže s time da su Krležina mladenačka dramska djela za ondašnju 
kazališnu pozornicu neizvediva, ipak već tu Maraković vidi dalje i vidovitije od, 
primjerice, Josipa Bacha koji je tek dvije-tri godine prije, u polemici s Krležom 
oko (ne)izvođenja njegovih mladenačkih drama pisao: 

Današnja je pozornica sa svom svojom zamjernom vještinom do koje su je 
doveli u najnovije vrijeme Craigh (!), Reinhard (!) i Stanislavski — da spomenemo 
samo ovu trojicu sceničkih majstora — odviše primitivna, tek u povojima, a da joj 
je i približno moguća izvedba djela poput Krležinih aktovki.!5 

No, u jednom se Bach i Maraković slažu — Krleža je genijalan dramski pjes- 
nik i talent. Ta spoznaja će Marakovića i navesti da ustrajno kritički prati Krležino 
dramsko stvaranje i njegova ostvarenja na pozornici, od praizvedbe Golgote 1922. 
do Lede 1930. 

Maraković, dakako, kritički komentira i dramska djela drugih dramskih autora 
(hrvatskih, srpskih i slovenskih, u duhu, naravno, »narodnoga jedinstva«) koja su 
tiskana u godinama neposredno poslije Prvoga svjetskog rata, a neka i izvedena 
u zagrebačkome HNK-u: Josipa Kulundžića, Josipa Kosora, Iva Vojnovića, Gus- 
tava Krkleca, Tomislava Prpića, Vladimira Nazora, Milana Ogrizovića, Mirka 
Korolije, Đure Dimovića, F. S. Finžgara. Od svih ističe kao nespornu kazalištu 
vrijednost Kulundžića i njegovu dramu Ponoć." Ostale ekspresionističke drame 
po Marakovićevu mišljenju ulaze u afektiranost, pri čemu posebno oštro negativno 
procjenjuje Prpićevu Madonu Bistricu, Krklečevu Grobnicu, Kosorovu Nepob- 
jedivu lađu, Korolijino Zidanje Skadra i Dimovićevu mitomansku (nedovršenu) 
trilogiju.!* Kazališna je praksa u potpunosti dala Marakoviću za pravo, jer su ta djela 
danas zaboravljena i za kazalište odavno nepovratno mrtva. Natrpani nategnutim 
i papirnatim morbidnostima (Krklec) ili pak nemogućim primitivnim (Kosor), 
odnosno apstraktnim (Dimović, Korolija) simbolizmom, ti dramski artefakti već 
u doba svog nastanka bijahu beživotni i anakroni. 

Sada je mjesto i čas da se uvede spona s onim kazalištem koje je Ljubomir 
Maraković logično iz duha katoličanstva najdublje osjećao i u njemu vidio 

utjelovljenje svojih duhovnih i estetičkih ideala. Riječ je, dakako, o religioznom, 
kršćanskom kazalištu, navlastito obliku pučke misterijske drame. Kad kritički vrlo 
strogo (ali uvijek stručno i argumentirano) ukazuje na sve mane ekspresionističke 
drame i kazališta u Hrvatskoj (uostalom, tada već i u Europi na zalazu), on joj 
suprotstavlja uistinu najviše kriterije koje je postavila mitskoreligiozna drama 
Richarda Wagnera i Paula Claudela. Prokazuje tako tobože uzvišene mitske figure 
Đure Dimovića kao suhe racionalističke konstrukte, nedorasle i Ibsenu ili Strind- 
bergu. A ondje gdje nema Walhalle iz koje hodaju bogovi i divovi po svijetu, gdje 
nema čudesne zemlje Graala po kojoj Bog čudesima piše goleme odluke svoje 
natprirodne volje (...) mitska drama nema pravih monumentalnih proporcija i ona 
može da bude jedna više ili manje lijepa igra, ali ona ne može da bude ni misterij 
vjernoga puka kao Navještenje Marijino, ni narodna svečana igra kao Ring der 
Nibelungen niti blagdanski prikaz čovječanstva kao što je Parsifal.!? 

Svoj je ideal, kako u književnosti tako i u kazalištu, Maraković tražio u onim 
objavama koje transcendiraju svakodnevni život u nebeske i božanske dimenzije. 
Za njega je pitanje forme sekundarno, bitan je vječan, u raznim oblicima sačinjen, 
izraz uzvišenih ideja, zato pišući o Vladimiru Nazoru i njegovoj Gospi od Snijega? 
znakovito i vidovito ustvrđuje: 

I ako je danas pozornica poprište izražajne umjetnosti (Ausdruckskunst) 
uopće, a ne samo dramatske u užem smislu, onda svakako spada na nju ova dramat- 
ska priča koja doduše nema dosta dramatske radnje, ali ima svakako nekoliko 
jakih dramatskih momenata, a inače više vrlo interesantnih režijskih problema ?! 

Taj uvid vodi do ključnog problema koji u središte smisla i značenja postav- 
lja pučku dramu u njenim raznolikim objavnostima koji idu dalje od uobičajenih 
realističkih folklornih igara i komedija. Poimence su to čarobna igra (Zauberspiel), 
misterij, alegorijska igra i napokon — kao vrhunac i neke vrste sinteze svega pre- 
thodno spomenutog — simbolski stilizirana kršćanska drama. Taj je ideal s jedne 
strane Marakovića vodio prema upoznavanju, teatrološkom opisu i teorijskome 
razjašnjenju takve pučke drame koje je uzoran model pronašao u prikazivanju Muke 
(Passionsspiel) u bavarskome selu Oberammergauu (a poslije ga razrađivao na 
primjerima iz slične hrvatske kazališne prakse), a s druge u pokušajima poticanja 
stvaranja kršćanske drame u hrvatskoj književnosti, i to prema uzorima koje je 
poglavito nalazio u dramskim djelima Paula Claudela i Henryja Ghćona, ostvara- 
jima autentično kršćanskog nadahnuća. 

II. 


Poslije putovanja Njemačkom 1922. gdje je, između ostaloga, o Uskrsu pri- 
sustvovao izvođenju Muke u Oberammergauu, Maraković je u božićnome broju 
Hrvatske prosvjete (1922, god. IX, br. 23-24 str. 562-569) objavio Tri studije s 
njemačkog putovanja. 

Očito ga bijaše zatravila autogenost i autohtonost te pučke pasionske igre koju 
kroz sedamnaest prizora, točnije postaja, od srednjeg vijeka vazda na isti način 
izvode seljaci u tome bavarskom selu. Izvedba traje osam sati, s prekidom od 12 
do 14 sati, što znači da je podijeljena točno na dva dijela od po četiri sata (od 8 
do 121 0d 14 do 18 sati). Sve je prožeto jednom idejom koja daje ton i karakter 
cijelom izvođenju, pa otud to pučko kazalište, u stručnome smislu diletantsko, nije 
tek efektna igra, nego sveti čin u kojemu se stil unutarnje istinitosti postiže duhom 
igrača. To je očuvanje i produžetak sakralnoga kazališta u modernom dobu koje je 
uzdiglo profesiju do neslućenih razina, a zauzvrat najčešće izgubilo duh. I kao što 
profano, profesionalno, kazalište reducira prostor i vrijeme čina na konvenciju, 
tako sakralno ne poznaje tih ograničenja — jer mu je prostor Totus Mundus, a 
vrijeme, koliko god trajalo, tek bezmjeran djelić božanskog Vremena. 

Maraković hvali zdrav konzervativizam koji omogućuje da u izvedbi ba- 
varskih seljaka osjetimo dašak vječnosti, ali ujedno predlaže i otvorenost nekim 
novim rješenjima. Tako se zalaže da se očuva temeljna jezgra duha i smisla igre (= 
Konstanta), a ujedno predlaže određene inovacije u korskim dionicama i u glazbi 
(= Varijable). Evo kako obrazlaže tu dihotomiju. 

Na taj bi način ova igra ostala vječito živa i vječito bi davala pobude svojim 
prikazivačima, dakako bez nasilnih skokova i radikalnih reformi, koje bi se protivile 
tradiciji — dok bi se inače mogla pretvoriti u jedan petrefakt, u okaminu bez organ- 
skoga života i izgubila svoje značenje kao jedan svesvjetski unikum kršćanskoga 
pučkog kulturnog nastojanja .?? 

U ovome se detalju jasno vidi savršena sposobnost lučenja bitnog od nebitnog 
koja inače krasi promišljanje, postupak i metodu kritičke prosudbe Ljubomira 
Marakovića. 

Kako bi se razumjela poveznost s “umjetnom' dramom, korisno je spomenuti 
da iste te godine, 1922, Maraković u Hrvatskoj prosvjeti objavljuje važan ogled 
Ivana Merza o mogućnosti katoličke tragedije.? Suverenim preletom kroz povijest 

kršćanske dramskokazališne tradicije u Francuskoj, od srednjega vijeka do suvre- 
menosti, prvak hrvatske katoličke mladeži, inače temeljito upućen u problematiku ,** 
prikazuje i raščlanjuje velebni Claudelov dramski misterij o kršćanskoj žrtvi, 
ljubavi i otkupljenju. Stalo mu je pokazati da je djelo doduše formalno vremenski 
smješteno u srednji vijek, u doba svete Ivane Arške, no da svojom najdubljom di- 
menzijom radnja projicira unutarnji život današnjih (francuskih) katolika. Što se 
pak tiče teze o katoličkoj tragediji, ona počiva na tome da je tu hibris preobražen u 
znak Milosti i Otkupljenja. Merz zaključuje da je konvencionalna shema tragedije 
kristijanizirana tako što nositelj tragičnoga ne mora stradati, već nevina žrtva može 
na nadprirodan način uništiti posljedice grijeha"? Spojivši, dakle, autentičan duh 
kršćanskoga srednjovjekovlja sa suvremenim katoličanstvom, ova je drama, ne 
samo po Merzovu mišljenju, otvorila posve nove putove i mogućnosti kršćanske 
drame. Dakako da će ju visoko cijeniti i Ljubomir Maraković. 

Bilo bi, svakako, zanimljivo pobliže istražiti dodire i veze između ta dva velika 
hrvatska katolička intelektualca, no taj pothvat iz razumljivih razloga ostavljamo 
za neku drugu prigodu. 

Ovdje ćemo još spomenuti da Merz svoj ogled započinje spomenom slavljenja 
sv. Ivane Arške dana 8. svibnja 1922. koje vidi simbolom čudesne obnove francuske 
vjere u svetu Crkvu katoličku, a Ljubomir Maraković istodobno piše da svjetla 
pojava Ivane D'Arc živi je dokaz, kako je najbolji i najdublji onaj patriotizam, koji 
je duboko ukorijenjen u nepokolebivim temeljima vjere 25 

Maraković će se i u idućim godinama prilično sustavno baviti problema- 
tikom pučke i »umjetne« kršćanske drame. Tako već sljedeće godine piše opsežnu 
teatrološku studiju o prikazanju Posvetilišta Abrahamovog Mavra Vetranovića u 
redakciji Marina Držića koje je izvedeno u parku Nadbiskupskog dvora u Zagrebu 
u kolovozu 1923. Ta je izvedba upravo idealno poslužila Marakoviću da na hr- 
vatskome primjeru aplicira teorijske i praktične spoznaje o pučkome kršćanskom 
kazalištu što ih je bio stekao putovanjem u Njemačku s za nj presudnim upozna- 
vanjem Passionsspiela u Oberammergauu. 

Pišući o Vetranovićevu prikazanju i njegovoj povijesnoj kontekstualizaciji, 
kao i suvremenom uprizorenju, Maraković uporabljuje filološki aparat kojim 
očito suvereno vlada da bi došao do onoga što ga najviše zaokuplja: smisla 
izvođenja takvih prikazanja u suvremenosti. On će taj smisao potražiti (i pronaći) 
u prenošenju prilično zakučasta i teška Vetranovićeva stila u oblik svečane pučke 

igre. Upozorivši na nekompetentnost kritičara," Maraković će ustvrditi da je takvo 
kazalište neraskidivo vezano uz mjesto i vrijeme izvođenja, te podsjetiti na vlastitu 
ideju prikazivanja hrvatskih kraljevskih drama na solinskome polju. On impli- 
citno polemizira s negativnim prosudbama (poglavito u rojalističko-unitarističkoj 
Jugoslavenskoj njivi), pripisavši to s jedne strane neupućenosti, a s druge načelno 
negativnome (dakle, ideološkom) zauzimanju stajališta spram katoličkih vrednota. 
Da je toga bilo ne treba dvojiti, no također je činjenica da i Maraković ponekad 
snižava vrijednosne kriterije iz, ipak svjetonazorne, pristranosti, kad primjerice 
tvrdi da je katolička kritika ne iz »principa«, nego iz zanosa pravednija, uviđavnija 
i — stvarno ispravnija.* Tu doista valja uočiti i priznati onu vječitu dvojbu u 
kojoj se imanentno nalaze stvaraoci i kritičari koji izrazito pripadaju nekoj ideji, 
političkoj, vjerskoj ili kakvoj drugoj što obuhvaća totalitet čovjeka: razapetost 
između estetike i ideologije.“* Ljubomir Maraković u tome nije bio niti je mogao 
biti iznimkom. Ali stoji i često navođena prosudba Stanka Lasića u kojoj je on 
sintetizirao svoje stajalište spram Marakovićeve kritike. 

Nema sumnje da Marakovićevo mišljenje počiva na nekoliko solidnih kate- 
gorija: umjetnost je izraz totaliteta (ili božanske biti), a ne površne realnosti, 
smjerovi i pokreti postaju modom kad nisu duboka estetska potreba, u književnom 
djelu važnija je strast od ideje, književnik će nadmašiti ograničenje svoje doktrine 
ako je talentiran, šablona je smrt kreacije, a osrednjost smrt svakog eksperimenta, 
nacionalna književnost ima snažne konstante i vertikale, ali pisac pripada i jednom 
općenitijem civilizacijskom/literarnom prostoru itd? 

Završna pak misao Lasićeve prosudbe uvodi u kompleks Marakovićeva odnosa 
spram dramskog djela Miroslava Krleže i njegovih uprizorenja u hrvatskome 
glumištu u trećemu desetljeću prošlog stoljeća: 

Taj je skup metodoloških zasada (doista: prije skup nego sistem) omogućio 
Marakoviću da prodre do nekih kvaliteta Krležina »ekspresionizma«, koje su drugi 

Poradi opsega i važnosti krležinskog kompleksa u sklopu svekolike 
Marakovićeve kazališne kritike, valja ga posebno promotriti i raščlaniti. 

IV. 


Vidjesmo da je već u studiji Smjerovi drame Maraković označio Miroslava 
Krležu genijalnim talentom (Maraković, 1922), a poslije objavljivanja glem- 
bajevskog ciklusa i uprizorenja dramske trilogije o Glembajevima (U agoniji 1928, 
Gospoda Glembajevi 1929, Leda 1930) * zaključit će, usporedivši s recentnom 
svjetskom dramatikom, ovo: 

Mjereći prema ovome i prema dosta rijetkim dramama posljednjih godina 
koje su imale uspjeha u svijetu, možemo mirno kazati da Krležina drama U 
agoniji, kao najjača iz glembajevskog ciklusa, znači jednu od nasuperiornijih i 

Nadasve je zanimljiv taj susret snažnoga kreativnog djela jednog uvjerenog 
komunista i njegove kritičke prosudbe jednog uvjerenog katolika. Prateći glavne 
Marakovićeve misli o djelu Miroslava Krleže u dvodesetljetnu razdoblju (1922- 
1940), nije da se u njima neće naći određenih odstupanja ,* ali od velika uvažavanja 
tog djela, kako u hrvatskim tako i u europskim razmjerima, on ipak nikad nije 
kategorički odustao. 

Bavljenje hrvatske kazališne kritike Krležom započinje, prirodno, osvrtima na 
praizvedbu Golgote* koja je dočekana skoro s jednodušnim oduševljenjem * Jedina 
je iznimka bio urednik časopisa Zenit, bijesni avangardist i budući »barbarogenij«, 
Ljubomir Micić koji je i prije i poslije bjesomučno napadao Krležu. 

Maraković je o Golgoti pisao čak tri puta. Prvi je članak neposredna reakcija 
na praizvedbu *' drugi kasnija refleksija na predstavu * a treći promišlja djelo u 
sklopu temeljite studije o ekspresionizmu u već ranije spomenutu časopisu Čas. 
Već taj podatak upozorava na važnost koju je on pridavao tom djelu koje je vidio 
kao ekspresionističku dramu u kojoj se na estetičkome planu već vidi uklanjanje 
radikalnosti i ekstremizma na putu prema redu i skladu.“ S druge je, idejne, strane 
Maraković Golgotu smatrao izrazom krajnjeg pesimizma, koji i inače označuje 
Krležino sveukupno djelo. Dvije ideje koje se tu prepleću jesu ideja hrvatskoga 
melankoličnog tragizma (Hrvatski bog Mars, Galicija, Hrvatska rapsodija), a druga 
odnos između Genija i Demona, Boga i Đavla (Michelangelo Buonarroti, Cristobal 
Colon, Golgota). Zanimljivo je da zacijelo idejom najjaču i kazališno najmoćniju 
Krležinu ranu dramu, Kraljevo, Maraković nije posebno isticao, vjerojatno zato 
što je u dvadesetim godinama i zadugo poslije nekako posve bila pala u zaborav. 

Stanko je Lasić postavio tezu da je Maraković bio na tragu velikog otkrića 
kad je uvidio da u biti Krležina teatra leži težnja za ekstatičnošću koja jedino može 
pomiriti hiperboličnu disperzivnost (drugim riječima, ekspresionistički radikali- 
zam) i sređenu harmonizaciju.“! U svojoj prvoj kritici Golgote Maraković je točno 
ustvrdio da je to porazna kritika svih formi i pravaca, i radništva i inteligencije, 
i društva i vremena, i pojedinca i — čitavog čovječanstva, te da je, napokon, tu 
riječ o čovječanstvu bez Boga i Spasitelja.** Nije posve jasno zašto Lasić misli da 
to nije točno, jer da je naprotiv to drama o Bogu i apsolutu, o spasu. Ali kako bi to 
bilo moguće, kad je u ontološkoj dimenziji Krležina svijeta mjesto Boga prazno, 
u strukturnome pak rasporedu značenjskih elemenata Bog (po Krleži — bog) tek 
je puki naziv bez stvarna pokrića, pak se stoga tu radi o esencijalnoj praznini.+ A 
upravo je to Ljubomir Maraković, baš zahvaljujući svome kršćanskom utemeljenju 
i katoličkom svjetonazoru, uvidio i uvjerljivo obrazložio. 

U prikazu kojim je popratio izvedbu Vučjaka, Maraković težište stavlja na čisto 
književnu i idejnu analizu, te kompozicijsku i strukturnu usporedbu s Golgotom.* 
Stoga to i nije kazališna kritika, jer se o samoj izvedbi s teatarskoga gledišta govori 
vrlo kratko pri kraju, bez ikakva opisa scenskog prostora, raščlambe redateljskog 
postupka i vrednovanja glumačkih interpretacija. Dobar je pak dio teksta, što je 
začudno i rijetko u Marakovića, posvećen prepričavanju fabule. Ipak su dodane 
neke misli koje upotpunjuju i dodatno osnažuju zaključke do kojih je kritičar došao 
pri analizi Golgote. 

Prva se odnosi na relaciju ideologije i estetike. Maraković u Vučjaku nalazi 
dodatne argumente za tezu da Krleža u svojim književnim i kazališnim djelima ne 
postupa kao ideolog, nego kao umjetnik. Nakon što promišlja funkciju povratnika 
iz Rusije i obraćenika Lazara Margetića kao pronositelja tolstojevskog svepomiri- 
teljskog kršćanstva, povezno s Marijanom u kojoj vidi nesretnu ženu koja se u 
konačnici uzdiže do »neodoljive tragike« te, ponešto ipak nategnuto, uspoređuje 
Krešimira Horvata i Margetićku s Raskoljnikovom i Sonjom u Zločinu i kazni, 
pita se i odgovara: 

No, šta da reknemo o Lazaru? Malo je čudno da taj sasvim tolstojevski pro- 
povjednik Boga i ljubavi dolazi iz boljševičke Rusije 1918. Kad bi g. Krleža bio 
komunistički agitator kao što je uvjereni komunist, on bi svakako izrabio tu priliku 
za jednu propovijed u komunističkom smislu. Ali, g. Krleža je umjetnik i donoseći 
čovjeka koji dolazi iz Rusije, on posiže na dno samog ruskog mentaliteta iznoseći 
jedan bezvremenski tip ruskog misticizma. 

— pa nastavlja i poantira: 

I tako, ovaj jedini svijetli lik u čitavoj ovoj do užasa crnoj drami punoj gada, 
plijesni, truleža i očaja nema za samu dramu upravo vitalne snage. Ali zato nešto 
drugo što je poput Lazara došlo iz Rusije blaži cinični pesimizam ovog očajničkog 
svijeta — samilost. U Vučjaku g. Krleži zaista nije ni do doktrine ni do postavljanja 
teza: tu je on samo čovjek i brat čovjeka; ova čarobna prizma kroz koju se lome 
ledene zrake krvave ironije te padaju ipak toplo na živo čovječje srce, bez sumnje 
je duša samog autora i mada ja ne mogu da ispitam koliko je točna tvrdnja da je 
ova drama autobiografijska (g. Nehajev), ja je rado vjerujem; jer ovako samim 
jednim srcem pretegnuti cio jedan svijet gada i očaja može čovjek samo ako na 
vagu postavi svoje vlastito srce .* 

Druga je temeljna teza upozorenje na kompozicijske nezgrapnosti i rastrga- 
nost inače fragmentarno izvanrednih dijelova Krležine proturatne pripovjedačke 
proze i drame. Imajući na umu paradigmu monumentalnog cikličkog romana od 
doba realizma pa do Prvoga svjetskog rata, Maraković je smatrao da i Krleža mora 
zaokružiti »makar labavo povezanu idejnu cjelinu«. A ona se ne da doseći ako pisac 
inzistira na jednoj, ma koliko snažno i izražajno oblikovanoj, noti; u Krležinu 
slučaju utapanja svega u crnu noć očaja, negacije i pesimizma. Zato Maraković 
zaključuje: Ne tražimo ukočenu klasičnu odmjerenost, ali čitav bi niz trebao da 
ima monumentalnu idejnu kompoziciju. Inače će g. Krleža golemo blago što ga 
ima u rukama raskovati u sitne pare i razasuti u bijeli svijet.“ 

Na tom temelju Maraković je, naravno, očekivao, kad su se bili pojavili prvi 
fragmenti glembajevskog ciklusa, da će upravo njime Krleža stvoriti spomenutu 
monumentalnu cjelinu. To se, ipak, tada nije dogodilo, i da nije u pozne dane 
života napisao Zastave, doista bi se Krleži bilo dogodilo ispunjenje proročanstva 
iz posljednje rečenice Marakovićeva članka. 

Vučjaka je Maraković vidio kao reprezentativ međufaze između prve, 
ekspresionističke, i druge, klasične (klasicističke), koju je nazvao i modernim 
objektivizmom ,/" s time da izvedba Michelangela Buonarrotija 1925. označava 
kraj prve spomenute faze, a U agoniji 1928. početak druge (Lasić, 1987). Evo 
kako to pokazuje na početku kritike praizvedbe drame U agoniji: 

Kao g. Cesarec u Carevoj kraljevini, vratio se g. Krleža u svojoj novoj drami 
strogo zatvorenoj formi umjetničkog djela napustivši sva formalno-revolucionarna 
nastojanja ekspresionizma. Nema više dematerijalizacije pozornice, transpozicije 

duševnih viđenja i stanja u vidne senzacije, atomizirane forme koja hoće da jednim 
zamahom obuhvati čitave svjetove. U agoniji je drama gotovo najstrože klasične 
sheme... 

— a ovako zaključuje: 

Sasvim je jasno da je i ova nova snažna drama g. Krleže stvarno čvrsto pove- 
zana s njegovim dosadanjim djelima: vojnička atmosfera, ali ne više u ratnoj for- 
mulaciji, nego u njenim daljim odbljescima, karakteristični motiv smrti i sprovoda, 
izrazita socijalna kritika. Ali nema više, osim tehničkih elemenata ekspresionizma 
koje sam naveo, ni onoga moralizatorskog dociranja ni programatisanja (sic! 
op. D.G.), nema ni liječnika iz Golgote ni uskrslog Lazara iz Vučjaka: drama se 
kondenzirala u zrelu ozbiljnost tragike koja sama po sebi govori iako ovdje samo 
negativno 

Razumljivo je da je Maraković prihvatio i prosudio glembajevsku trilogiju 
kao Krležino preuzimanje načela klasične strukture i kompozicije, a time i kao 
vrhunac njegova književnog i kazališnog razvoja. Za razliku od Vučjaka, u svojim 
je kritikama izvedbi trilogije u HNK-u podosta pozornosti posvetio analizi režije, 
glume i scenografije. Tvrdnju Nikole Batušića da je vrlo dobro raščlanio nekoliko 
redateljskih postupaka Strozzija, Raića i Gavelle,“ u prosudbi režijskih postavki 
prošireno na Alfonsa Verlija, dokazuje uvodni dio drugoga odjeljka gdje je pre- 
cizno opisao redateljski postupak redukcije slike koju traži pisac davši uza sve 
to, sa samih nekoliko figura, dobrim perspektivnim i plastičnim efektima, potpun 
dojam i sjaja i šarenila glembajevske slavne soareje koja se upravo razilazi. 
Raićevu režiju Lede popratio je ponešto apstraktnijim atributima: G. Raić je režirao 
Ledu superiornošću zrela umjetnika i dao pojedinim momentima jaku pozorničku 
sugestivnost. Motiv opijanja Aurelova i Urbanova u III. činu izveden je upravo 
nedostižnom plastičnošću >! Za režiju pak U agoniji Alfonsa Verlija pronašao je 
tek posve šablonske i značenjski prazne odrednice: precizno korektna i, kao uvijek, 
nešto prespora >? 

O kreiranju scenskoga prostora koje nastaje stvaralačkom suradnjom redatelja 
i scenografa, dakle o vizualnoj komponenti kazališnog čina, ima, dakako, prema 
običajima ondašnje kazališne kritike malo spomena. Tako je dekor Marijana Trepšea 
u Agoniji bio »prikladan i izrazit«, a u opisu izvedbe Gospode Glembajevih istom 
je pri samome kraju spomenut dekor Ljube Babića koji da je bio naročito jak u 
III. činu gdje je finom harmonijom boja i diskretnom prigušenošću realnog detalja 

neobično snažno dan puni dojam one nadrealno realne sablasnosti smrti koja je 
jedna od najizrazitijih crta u poeziji gosp. Krleže .? 

I dok je, kao što pokazasmo, točno vidio i precizno opisao estetsku bit i socijal- 
nu dimenziju prvih dviju drama glembajevskog ciklusa, u prosudbi Lede Ljubomir 
Maraković nije prepoznao izrazitu komičku crtu, inzistirajući na njenoj dramatskoj 
dimenziji. Istina je da je i sam Krleža u prvoj tiskanoj verziji podnaslovio Ledu 
kao »ljubavnu igru u četiri čina«,“ da bi je tek poslije, u izdanjima poslije Dru- 
goga svjetskog rata, preimenovao u »komediju jedne karnevalske noći«,te daje i 
kazališna praksa sve do šezdesetih godina taj završni dio trilogije tumačila više kao 
dramu negoli komediju. Otuda u usporedbi s Gospodom Glembajevima i Agonijom 
Maraković nije mogao drugo nego zaključiti da je Leda formalno rasplinjavanje u 
ništa, puko ponavljanje erotičnoga modela iz Adama i Eve, te, napokon, njegov je 
krug Glembajevih u Ledi postao nepodnošljivo teški Inferno bez Čistilišta i Raja. 
A to je čista apstrakcija 2% 

Ledom je Krleža zaključio svoj dramski opus, vrativši se kazalištu izvornim 
dramskim tekstom još samo jednom, dvadesetak godina poslije, kad je, upravo 
u godini Marakovićeve smrti, 1959, praizvedena scenska fantazija Aretej ili 
Legenda o svetoj Ancili rajskoj ptici. Maraković i Krleža sreli su se još jednom, 
prvi u ulozi optuženika a drugi suca, na sudu časti Društva hrvatskih književnika. 
Stanko je Lasić još 1987. demistificirao legendu koju je sam Krleža stvarao o 
svom položaju poslije Drugog svjetskog rata pod uspostavljenim komunističkim 
režimom. Priznavši, doduše, da Krleži nije bilo lako odmah poslije rata, to je izvan 
sumnje, nastavlja: 

Pored toga, poznate su nam neke tvrde činjenice iz tog razdoblja, pa znamo 
da je on ostao u “Republici' (bez obzira na »pljenidbu«), da je on sudio 1945. 
(kao predsjednik Suda časti) Ljubomiru Marakoviću, da su mu se drame izvodile 
a knjige izdavale (bez obzira na Đidu, Zogu i Mitru), da ga je već u jesen 1945. 
Tito primio u zagrljaj, da je bio sekretar partijske ćelije u JAZU već prije 1948., 
itd., itd .>* (istakao D.G.). 

Na sve je optužbe protiv sebe Maraković odgovorio dostojanstvom istinskog 
intelektualca?" otišavši na kraju ipak u uze, a Krleža pak svojim putem miljenika 
i adlatusa Titove komunističke diktature. 

V. 


Ljubomir je Maraković godinama i desetljećima u Hrvatskoj prosvjeti sustavno 
kritički pratio sezonski repertoar Hrvatskoga narodnog kazališta. Štovište, počev 
od godine 1925. kad časopis prelazi na novi, veći format, u nekim je godištima sam 
ispunjao svojim tekstovima rubriku Kazalište i umjetnost. Od važnijih tekstova 
koji su vodili prema knjizi u kojoj je sjedinio godinama pisane tekstove u pučkom 
kršćanskome kazalištu ?* gdje je sustavno izložio svoje književne i kazališne ideje i 
nazore, valja još spomenuti Prikazanje o sv. Panfuciju* i, osobito, važne tekstove o 
izvedbi Muke Isusove i Prigorske svadbe u Koprivnici koje je autor samouki seljak 
Stjepan Novosel." Nastavio je, dakako, pratiti i sve recentne kazališne događaje 
u središnjoj nacionalnoj kazališnoj kući, s posebnom pomnjom na kasne odjeke 
ekspresionizma, kao što bijahu Kozmički žongleri Ka Mesarića, Bijesno pseto 
Ahmeda Muradbegovića i Škorpion Josipa Kulundžića ' 

No središnja misao vodilja Ljubomira Marakovića nedvojbeno je bila i ostala, 
kako u životu tako i u odnosu spram dramskokazališne umjetnosti, čvrsta predanost 
kršćanskoj vjeri i Katoličkoj crkvi. Zato je kao vrhunac svojih ideala on morao 
vidjeti obnovljenu kršćansku prikazanjsku dramu, pretpostavivši čak naivnu pučku 
mističnost vrhunskome profesionalizmu lišenu Boga i vjere. Maraković se divio 
Henriu Ghćonu koji je svoje tekstove pisao »za patronaže, za školsku omladinu, za 
diletante«."* Usredištenje se pak te misli možda nalazi u ovim riječima, vezanim 
uz datum koji je Maraković smatrao stvarnim uskrsnućem te drevne kazališne 
prikazanjske forme — danas bismo rekli: teodrame croaticae.$ 

I tako, vraćajući se uvodnoj misli, konstatujem da je 17. kolovoza 1923. i 
narednih dana uskrsnulo jedno hrvatsko crkveno prikazanje, jedno djelo rane naše 
književnosti i da, uza svu svoju zanimljivost, ne bi uskrsnulo u literarnohistorijskoj 
ili u stilsko-historijskoj rekonstrukciji, nego je uskrsnulo kad je moglo da nađe živa 
odjeka u srodnom času sadašnjosti. Naša je prošlost kršćanska i samo kršćanska 
sadašnjost može da obnovi i uskrisi ono što je u njoj najvrednije i najdublje. A put 
bi se taj mogao nastaviti. On bi nas organskim i prirodnim putem vodio do obnove 
kršćanske drame u našem narodu .* 


Budući da smo novoj obnovi hrvatske kršćanske drame i kazališta svjedočili, 
od prvih uprizorenja crkvenih prikazanja krajem šezdesetih i početkom sedam- 

desetih godina,* pa sve do starohrvatskih Mukđ i drugih oblika naše sakralne 
teatarske baštine u posljednjemu desetljeću 20. stoljeća“ i, napokon, suvremenih 
djela koja su na tragu stvaranja hrvatske teodrame #7 možemo zaključiti da se 
Ljubomir Maraković u tome pokazao vidovitim predskazivačem i utirateljem 
putova. 

Uloživši u to svu svoju zamjernu erudiciju, kultiviran osjećaj za istinske vri- 
jednosti i, nadasve, duboko razumijevanje fenomena i najvećim dijelom uzdržavši 
umjetničke i estetičke kriterije nad onima ideološke naravi, Maraković ulazi, 
kažimo zaključno, u sam vrh hrvatske kazališnokritičke misli 20. stoljeća. 

#5 Maraković, 1924. oc. str. 31. 

“6 Maraković, ibid. str. 32. 

*" Utok na presudu izrečenu na sjednici DKH 3. kolovoza 1945, zbog suradnje u Sprem- 
nosti i na zagrebačkom krugovalu. Vidi u: Maraković/Bogner, 1987, »Ljetopis Ljubomira 
Marakovića«, prir. Antonija Bogner-Šaban, str. 29. Ustvrdivši da bi po logici aktualne 

izvrsne, objektivne i ideološki nepristrane oglede 1 kritike koje je Maraković objavio o 
njegovu djelu. (Vidi u: Čengić, Enes, »S Krležom iz dana u dan«, knjiga I, Balade o životu 

“I eto, dočekali smo da vidimo i da se uvjerimo ne u proročanstvo Stanislava Šimića, već 
upravo u procjenu kritičara toga vremena Ljubomira Marakovića', zaključio je Čengić. 
(Vidi u: Čengić, Enes, »S Krležom iz dana u dan«, knjiga IV, U sjeni smrti, Globus, Zagreb, 
1986, str 45.) 

% Maraković, Ljubomir, Pučka pozornica (Bit i uspjesi nestručne pozornice), naslovni 
list izradio V. Kirin, Jeronimska knjižnica, uređuje dr. Josip Andrić, Hrv. Knjiž. Društvo sv. 
Jeronima, Zagreb 1929. 

* Maraković, Ljubomir, 0.c., Hrvatska prosvjeta, god. XTI, br. 4, Zagreb 1925, str. 

% Maraković, 1923, »Obnova Posvetilišta Abrahamova«, u: Hrvatska prosvjeta, 0.€.; 
1929. u: Pučka pozornica. 

% Pojam teodrame vezan je uz kapitalno djelo teološki mišljene teatrologije 20. 
stoljeća: von Balthasar, Hans Ugo, Theodramatik, Johannes Verlag, Einsiedeln, 1973. 

svezaka propituje metafiziku s teološkog stajališta od antike do moderniteta, završavajući 
promišljanjem Staroga i Novog zavjeta. U Teodrami se izlaže spasiteljsko djelo Boga, pa 
se preko stvaranja kazališnog prostora i uključenjem glumca stiže do mističnog vrhunca 

drame svijeta (Theatrum Mundi) u susretu Boga i čovjeka. Treći dio, napokon, Logika, 
reflektira teorijske probleme drame u okviru Balthasarova teološko-teatrološkog sustava. 

%4 Maraković, ibid. 

% Spomenimo dva prva, i najvažnija. Prikazanje života sv. Lovrinca mučenika u 
dramaturškoj obradi i režiji Marka Foteza, Hrvatsko narodno kazalište Split, pr. 28.07. 1968. 
na XIV. splitskom ljetu. (Najprije se djelo izvodilo s naznakom autorstva Petra Hektorovića, 
a poslije je pisalo: nepoznati hrvatski priređivač.) Prikazanje života i muke svetih Ciprijana 
i Justine složeno po M. Gazaroviću, vlastelinu hvarskom 1631. Prirejeno i dopunjeno po T. 
Maroeviću Starograjaninu, redatelj Božidar Violić, Dubrovačke ljetne igre, Boškovićeva 
poljana, pr. 21.08. 1968. Prikazanje sv. Lovrinca mučenika poslije je, sredinom osamdesetih 
godina, postavio s Hvarskim pučkim kazalištem Marin Carić, i ono se igra do dana današnjeg 

% Od tih izvedbi najznačajnije su Muka Gospodina našega Isukrsta u splitskome Hrvat- 
skom narodnom kazalištu 1992. u režiji Ivice Boban i tzv. Creska Muka koju su o Velikome 
tjednu godine 1994. u Malom Lošinju praizveli glumci malološinjskoga amaterskog kazališta 
JAK, zagrebački i riječki glumci, te puk grada Malog Lošinja u dramaturškoj obradi Darka 
Gašparovića, režiji Radovana Marčića i koreografiji Ivice Boban. 

57 Radi se poglavito o dramama Ivana Bakmaza Stepinac — glas u pustinji (praizvedba 
1992, tiskano 1998) i Bogdana Maleševića Mala Terezija. (Tiskano 1997, praizvedba 2001.) 
O suvremenioj hrvatskoj teodrami vidi : Gašparović, Darko, »Objava teodrame u suvremenoj 
hrvatskoj dramatici«, u: Riječki teološki časopis (Ephemerides theologicae feuminensis), 
god. 8, br. 2 (16), Rijeka 2000, str. 314-334. 

